उससे कम दूसरी ऊँची मूर्ति भी भगवान बुद्ध की ही है जिसकी ऊँचाई 120 मीटर है। बुद्ध की यह मूर्ति सन् 2008 में म्याँमार सरकार ने बनवायी थी और विश्व की तीसरी सबसे ऊँची मूर्ति भी भगवान बुद्ध की है, जो जापान में है, जिसकी ऊँचाई 116 मीटर हैं। स्टैच्यू आॅफ यूनिटी सरदार पटेल की तेजस्विता एवं राष्ट्रीयता का स्मृति स्थल है, यह उनके प्रति सम्पूर्ण राष्ट्र की श्रद्धांजलि का तीर्थ स्थल भी है। स्टैच्यू आॅफ यूनिटी का बड़ा सच यह है कि सही समय पर लिये गये इस निर्णय ने सरदार पटेल के राष्ट्र-निर्माण में किये गये योगदान का सही मूल्यांकन किया है। यह स्मारक चुनौती बना है उन लोगों के लिये जो राष्ट्रीय एकता के लिये सिर्फ योजनाएं बनाते हैं, पर क्रियान्विति में पसीना नहीं बहाते। यह स्मारक एक सन्देश भी है उनके लिये जो ऐसे राष्ट्र-नायक के योगदान को विस्मृत करने की कुचेष्टाएं करते हैं, उनके नाम पर राजनीति करते हैं।